ŽIACI ZÁKLADNEJ ŠKOLY V KRAČÚNOVCIACH NAVŠTÍVILI DOPRAVNÉ IHRISKO

„Zelená je voľno, červená je stáť, to si musí každý dobre pamätať!“ Poznať dopravné predpisy musia dospelí, ale aj deti, keďže aj oni sú účastníkmi cestnej premávky ako chodci či cyklisti. O tom, akí sú zdatní chodci či cyklisti žiaci našej základnej školy, sme sa presvedčili na dopravnom ihrisku vo Svidníku. Keďže žiaci druhého, tretieho a štvrtého ročníka už dopravné ihrisko navštívili a majú za sebou niekoľko hodín dopravnej výchovy, vedia, ako sa na ceste správa chodec či cyklista. Naši prváčikovia dopravné ihrisko navštívili prvýkrát, a preto s nadšením počúvali výklad pána inštruktora. Najprv si spoločne zopakovali základnú výbavu bicykla. Potom si prešli dopravné značky a križovatky. Po teoretickej časti nasledovala časť praktická, na ktorú sa tešili najviac. Rozdelili si bicykle, kolobežky, nasadili si prilby a hor sa do ulíc. Komu sa nezvýšil žiadny dopravný prostriedok, zahral sa na chodca. Po krátkom čase nasledovala výmena. Každý si vyskúšal byť chodcom či cyklistom. Zaujímavé dopoludnie nám ubehlo veľmi rýchlo. Žiaci unavení, no s úsmevom na tvári nastupovali do autobusov s radosťou, že prežili krásne dopoludnie a o rok sa tu opäť vrátime.

Vyučujúce 1.-4. ročníka ZŠ Kračúnovce